Oficialusis leidinys L 005 , 10/01/2003 p. 0014 - 0015



Komisijos Direktyva 2003/1/EB 2003 sausio 6 d. derinanti su technikos pažanga Tarybos direktyvos 76/768/EEB dėl valstybių narių įstatymų, susijusių su kosmetikos gaminiais, suderinimo II priedą (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo [1] su paskutiniais pakeitimais, padarytais Komisijos direktyva 2002/34/EB [2], ypač į jos 8 straipsnio 2 dalį, po konsultacijų su Kosmetikos gaminių ir vartotojams skirtų ne maisto produktų moksliniu komitetu, kadangi: (1) Direktyvos 76/768/EEB II priedo cheminių medžiagų, kurių turi nebūti kosmetikos gaminiuose, sąrašo nuorodos numeris 419 dabar yra suderintas su 1997 m. liepos 30 d. Komisijos sprendimu 97/534/EB dėl draudimo naudoti medžiagas, keliančias užkrečiamosios spongiforminės encefalopatijos riziką [3]. Šis sprendimas panaikintas 2000 m. birželio 29 d. Komisijos sprendimu 2000/418/EB, reglamentuojančiu medžiagų, keliančių užkrečiamosios spongiforminės encefalopatijos riziką, naudojimą ir iš dalies pakeičiančiu Sprendimą 94/474/EB [4]. Atsižvelgiant į Kosmetikos gaminių ir vartotojams skirtų ne maisto produktų mokslinio komiteto (SCCNFP) nuomonę, Direktyvos 76/768/EEB II priedo nuorodos numerį 419 yra tikslinga suderinti su 2001 m. gegužės 22 d. Europos Parlamento ir Tarybos reglamentu (EB) Nr. 999/2001, nustatančiu tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles [5], su paskutiniais pakeitimais, padarytais Komisijos reglamentu (EB) Nr. 270/2002 [6]. (2) Nuoroda į nustatytas rizikos medžiagas, aprašytas Reglamento (EB) Nr. 999/2001 V priede, turėtų būti įrašyta į Direktyvos 76/768/EEB II priedo nuorodos numerį 419. (3) Tačiau pagal Reglamento (EB) Nr. 999/2001 22 straipsnio 1 dalį to reglamento XI priedo A dalies nuostatos taikomos iki sprendimo priėmimo datos, nuo kurios bus taikomas to reglamento 8 straipsnis ir V priedas. Todėl Direktyvos 76/768/EEB II priedo nuorodos numerio 419 tekste taip pat turėtų būti nuoroda į Reglamento (EB) Nr. 999/2001 XI priedo A dalį. (4) Direktyva 76/768/EEB turėtų būti atitinkamai iš dalies keičiama. (5) Atsižvelgiant į ypatingą rizikos medžiagų prigimtį, valstybėms narėms turi būti sudarytos sąlygos imtis šioje direktyvoje numatytų priemonių nelaukiant galutinės nustatytos datos. (6) Šioje direktyvoje numatytos priemonės atitinka Direktyvų dėl techninių kliūčių panaikinimo kosmetikos gaminių prekybos srityje derinimo su technikos pažanga komiteto nuomonę, PRIĖMĖ ŠIĄ DIREKTYVĄ: 1 straipsnis Direktyvos 76/768/EEB II priedas iš dalies keičiamas kaip nurodyta šios direktyvos priede. 2 straipsnis 1. Valstybės narės imasi visų būtinų priemonių, kurios užtikrintų, kad Bendrijoje įsisteigę gamintojai ir importuotojai ne vėliau kaip nuo 2003 m. balandžio 15 d. nepateiktų į rinką kosmetikos gaminių, kurie neatitinka šios direktyvos. 2. Valstybės narės imasi būtinų priemonių, kurios užtikrintų, kad ne vėliau kaip nuo 2003 m. balandžio 15 d. straipsnio 1 dalyje nurodyti gaminiai nebūtų parduodami arba perleidžiami galutiniam vartotojui. 3 straipsnis Valstybės narės priima įstatymus ir kitus teisės aktus, kurie įsigalioja ne vėliau kaip iki 2003 m. balandžio 15 d., įgyvendina šią direktyvą. Apie tai jos nedelsdamos praneša Komisijai. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 4 straipsnis Ši direktyva įsigalioja trečią dieną po jos paskelbimo Europos Bendrijų oficialiajame leidinyje. 5 straipsnis Ši direktyva skirta valstybėms narėms. Priimta Briuselyje, 2003 m. sausio 6 d. Komisijos vardu Erkki Liikanen Komisijos narys [1] OL L 262, 1976 9 27, p. 169. [2] OL L 102, 2002 4 18, p. 19. [3] OL L 216, 1997 8 8, p. 95. [4] OL L 158, 2000 6 30, p. 76. [5] OL L 147, 2001 5 31, p. 1. [6] OL L 45, 2002 2 15, p. 4. -------------------------------------------------- PRIEDAS Tarybos direktyvos 76/768/EEB II priedo nuorodos numerio 419 sakiniai "a) kaukolė, įskaitant smegenis ir akis, migdolines liaukas ir stuburo smegenis: - vyresnių kaip 12 mėnesių amžiaus galvijų, - avių ir ožkų, vyresnių kaip 12 mėnesių, arba kuriems pro dantenas yra prasikalę nuolatiniai kapliniai dantys; b) avių ir ožkų blužnys ir jų ingredientai." keičiami sakiniais: "Nuo Europos Parlamento ir Tarybos Reglamento (EB) Nr. 999/2001 [1] 22 straipsnio 1 dalyje minimos datos, nustatytos rizikos medžiagos, nurodytos to reglamento V priede, ir jų ingredientai. Iki tos datos, nustatytos rizikos medžiagos, nurodytos Reglamento (EB) Nr. 999/2001 XI priedo A dalyje, ir jų ingredientai." [1] OL L 147, 2001 5 31, p. 1. --------------------------------------------------